Jann Sjursen (KRF), 2001-03-22:
For Kristeligt Folkeparti er det ikke en farbar vej kun at fokusere på hårdere straffe som svaret på kriminalitet.
Omvendt er det heller ikke nok at beskæftige sig alene med forebyggelse.
Kriminalitet skal mødes med en helhedsorienteret indsats, der omfatter hensyn til både retfærdighed og menneskelighed.
Ofrene er nemlig i mange tilfælde ikke kun dem, der bliver ramt af kriminaliteten, men også gerningsmændene.
Venstre og De Konservative har med det fremsatte lovforslag valgt at fokusere på straffen især.
Jeg vil godt her indledningsvis pege på nogle af de andre elementer, som jeg før har nævnt, at jeg mener er vigtige i forhold til at imødegå kriminaliteten i samfundet.
Det er vigtigt at fokusere på forebyggelse, og det er vigtigt også at fokusere på, hvilke sanktionsformer vi rent faktisk har for ikke mindst at bringe straffede ind på en kriminalitetsfri løbebane, når straffen er udstået.
Når det gælder forebyggelse, er det helt afgørende, at vi ser til, at børn får de optimale opvækstvilkår, at der i virkeligheden skal træffes nogle familiepolitiske foranstaltninger, tages nogle initiativer, for at vi også ad den vej kan være med til at nedbringe kriminaliteten i samfundet. Vi lægger stor vægt på SSP- og SSP Plus-samarbejdet.
Vi lægger vægt på, at den sociale hjælp til kriminelle med misbrugsproblemer, det være sig alkoholikere eller narkomaner, hvor misbruget altså i væsentlig grad er årsagen til kriminaliteten, bliver styrket, for gør den ikke det, er vi lige vidt, også i forhold til at hæve strafferammerne.
Og når det gælder selve sanktionsformerne, er det jo en kendt sag, at straf i sig selv, det, at man burer mennesker inde, sjældent gør mennesker bedre alene af den grund. Derfor er det også vigtigt at se på strafformerne, udvikle nye, ikke alene inden for murene, men altså også i relation til det, som vi i Folketinget har været meget optaget af i de senere år, nemlig brugen af samfundstjeneste. Det er også vigtigt i relation til de unge at udvikle nye sanktionsformer, hvilket vi jo også kommer til at diskutere senere i dette folketingsår.
Venstre og De Konservative vil ændre både retsplejeloven og straffeloven og skærpe straffen for personfarlig kriminalitet såsom vold, voldtægt, uagtsomt manddrab m.v.
Jeg har på Kristeligt Folkepartis vegne i tidligere debatter tilkendegivet, at Kristeligt Folkeparti generelt har det ønske, at strafferammerne for personfarlig kriminalitet bliver hævet.
Og alene af den grund er vi selvfølgelig også positive over for at diskutere den lille del af den samlede problemstilling, som Venstres og De Konservatives forslag udgør.
Man kan selvfølgelig diskutere, hvordan vi får hævet strafniveauet.
Vi har også tidligere sagt, at vi er positive over for tanken om indførelse af minimumsstraffe - også som vejen til at få hævet strafniveauet.
Det kan jeg forstå at forslagsstillerne ikke er så begejstrede for - i hvert fald ikke alle - men jeg mener også, at det er et element, som må indgå i den videre debat.
Straffelovrådet ser i øjeblikket på strafferammerne generelt.
Det skal selvfølgelig ikke afholde Folketinget fra at træffe beslutninger, ej heller i forhold til de ændringer, som Venstre og De Konservative her har foreslået.
De er dog så mange, at jeg kan konstatere i dag, at forslaget i hvert fald ikke kan blive vedtaget med det nuværende Folketing, og at vi måske rent faktisk får Straffelovrådet ind i billedet, inden det kommer så vidt.
Og det er måske alt taget i betragtning ikke så tosset endda.
Men jeg vil godt afslutningsvis understrege, at vi er positive over for at overveje de ændringer, som fremgår af Det Konservative Folkepartis og Venstres forslag.
Vi ser så gerne, at de to partier - måske også for fremtiden - vælger at udvise lige så retlig omhu, når det gælder spørgsmål om forebyggelse, og når det gælder spørgsmål om at diskutere udviklingen af forskellige sanktionsformer.
Så kunne det såmænd alt i alt komme til at se helt smukt ud.